Ondersoek ná polisie glo skiet, skokgranate afvuurFoto: Verskaf Die onafhanklike polisie-ondersoekdirektoraat (Opod) ondersoek glo ŉ voorval toe lede van die polisie se taktiese reaksie-eenheid Dinsdag buite sakeondernemings in Stilfontein, Noordwes, na bewering lede van die publiek gedwing het om op die grond te lê terwyl hulle skote afgevuur, skokgranate gegooi en private eiendom beskadig het. André van Eeden, eienaar van ŉ skrootmetaalsaak in die gebied, het aan Maroela Media gesê dat sy skoonma omstreeks 16:15 alleen in die ontvangsarea by die onderneming was toe ŉ bussie buite stilhou en ses polisiebeamptes uitgespring het. Die beamptes het glo vuurwapens gehad en was in vol polisieuniform geklee. “Hulle het die kliënte wat buite die kantoor gestaan het gedwing om op die grond te lê en het net sommer sonder enige rede skote afgevuur. Daarna het hulle ŉ skokgranaat in die werf gegooi en nog een in ŉ snoepwinkel langs sy onderneming,” het Van Eeden gesê. Hy het gesê sy skoonma het hom onmiddellik gebel om te sê dat hy vinnig na die perseel toe moet kom. Die beamptes het kort daarna die ontvangsarea binnegestorm en die ontvangsdame beveel om die kantoor oop te sluit. “Sy het geweier, want ek het al baie vir haar gesê dat sy nooit die kantoor moet oopsluit as ek nie daar is nie, omdat ons met geld werk,” het hy gesê. Foto: Verskaf Volgens Van Eeden het die beamptes nog ŉ skokgranaat in die ontvangsarea gegooi voordat hulle die kantoordeur oopgebreek het. “Presies op daardie oomblik het ek en twee polisiebeamptes wat ek saam met my gebring het daar stilgehou. Die klomp van die taktiese reaksie-eenheid het vinnig met die beamptes buite die gebou gesels voordat hulle weer in hul bussie geklim en weggery het. Die polisiebeamptes het net daar gestaan, hulle het nie geweet wat om te doen nie,” het Van Eeden gesê. Volgens hom het die groep polisiebeamptes nie net sy kantoordeur gebreek nie, maar ook kameras wat gebruik word om foto’s te neem van die skrootmetaal wat by die werf afgelewer word. Dit het glo ure gevat vir die rook van die skokgranate om uit die ontvangsarea en kantoor te verdwyn en al die omstanders was baie geskok deur wat gebeur het, het Van Eeden gesê. “Ek weet glad nie wat hulle daar kom doen het nie. Hulle het hulself nooit in enige stadium geïdentifiseer of verklaar wat die rede vir hul besoek was nie. Toe almal net weer sien word daar skote afgevuur,” het hy gesê. “Dit is onaanvaarbaar. ŉ Polisiebeampte mag nie sommer net skote afvuur as daar nie ŉ baie goeie rede daarvoor is nie. Nugter weet hoekom hulle die skokgranate moes gooi. Ek sal dit beslis nie hier laat nie.” Van Eeden het intussen ŉ saak by die Stilfontein-polisiestasie in dié verband aanhangig gemaak. Kol. Sabata Mokgwabone, woordvoerder van die polisie, het aan Maroela Media gesê dat hy bewus is van die voorval, maar dat dit deur Opod hanteer word. Robbie Raburabu, Opod-woordvoerder, het bevestig dat die saak ondersoek word.